text: [{"text_idx": "#000002", "text": "Hesir spurningar hava ty\u0301dning fyri \u00f8ll, sama um vit eru sju\u0301k ella fri\u0301sk, um vit eru ung og fara at liva i\u0301 mong a\u0301r framyvir, ella um vit eru gomul og hava liva\u00f0 meginpartin av li\u0301vinum."}, {"text_idx": "#000015", "text": "At fara v\u00e6l u\u0301r hesi ver\u00f0... er fyrsta regla u\u0301r einum sa\u0301lmi eftir Grundtvig, og sum Vestmannakonan Anna i\u0301 Ska\u0301lum ty\u0301ddi til f\u00f8royskt, i\u0301 okkara Sa\u0301lmabo\u0301k F\u00f8roya Kirkju nr. 298."}, {"text_idx": "#000016", "text": "Heiti\u00f0 valdi eg, ti\u0301 ta\u00f0 b\u00e6\u00f0i sigur naka\u00f0 um, fyri ta\u00f0 fyrsta at ta\u00f0 allarhelst er ta\u00f0, allar menniskjur helst vilja: nettupp ta\u00f0, at vit VITA, at vit \u2013 li\u0301ka so vist sum vit einafer\u00f0 eru f\u00f8dd ella komin i\u0301 ver\u00f0ina \u2013 fyrr ella seinni eisini SKULU u\u0301r li\u0301vinum ella ver\u00f0ini aftur. Fyri ta\u00f0 n\u00e6sta, at ta\u0301 ta\u00f0 nu\u0301 ER so, so r\u00e6\u00f0ur ta\u00f0 kanska eisini um, at vit VELJA at fara V\u00c6L: At vit VELJA at hugsa, siga, gera ta\u00f0 R\u00c6TTA b\u00e6\u00f0i vi\u00f0vi\u0301kjandi okkum sja\u0301lvum og okkara n\u00e6stu. Eg fari beinanvegin at undirstrika, at eg bru\u0301ki or\u00f0i\u00f0 VELJA, av ti\u0301 at vit eru i\u0301 einum etiskum h\u00f8pi, har alt ta\u00f0, vit VELJA at siga, hugsa og gera helst skal virka vi\u00f0 til ta R\u00d8TTU atfer\u00f0ina. \u2013 So langt sum TA\u00d0 nu\u0301 ber til!"}, {"text_idx": "#000018", "text": "Ta\u00f0, vit hugsa um her i\u0301 kv\u00f8ld, er ta\u00f0 sum fo\u0301lk, sum eru UM tann sju\u0301ka og doyggjandi kunnu hugsa, siga og gera fyri sum best at veita linna i\u0301 eini st\u00f8\u00f0u, sum fyrr ella seinni endar vi\u00f0 dey\u00f0anum. Ta\u00f0 vita vit ju\u0301, at ta\u00f0 ger alt li\u0301v fyrr ella seinni, men her tosa vit um, at nu\u0301 er eingin gongd lei\u00f0 aftur til ta\u00f0 fri\u0301ska li\u0301vi\u00f0, og ti\u0301 er spurningurin, hvussu vit best eru um tann doyggjandi ta si\u0301\u00f0stu ti\u0301\u00f0ina, og har hava \u00f8ll i\u0301 ti\u0301 palliativa toyminum si\u0301n leiklut u\u0301t fra\u0301 si\u0301ni professio\u0301n og si\u0301num fakkunnleika. Og kanska eisini meira enn ta\u00f0: Ta\u00f0 er ju\u0301 ikki vist, at heilsu-fakfo\u0301lk sleppa undan sonevndum \u201csto\u0301rum\u201d spurningum i\u0301 teimum ti\u0301munum a\u0301 sju\u0301kraleguni, ta\u0301 ta\u00f0 illa ber til at fa\u0301a fatur a\u0301 onkrum, sum kanska hev\u00f0i veri\u00f0 betri ho\u0301skandi. Mi\u0301n uppga\u0301va her i\u0301 kv\u00f8ld er at siga eitt sindur um, hvat KANN leika a\u0301, sum IKKI kann hja\u0301lpast vi\u00f0 heiliva\u0301gi og \u00f8\u00f0rum fysiskt relatera\u00f0um atger\u00f0um. Summi hava valt at tosa um andaliga umsorgan og sa\u0301larr\u00f8kt, og ta\u00f0 er i\u0301 lagi, bara vit minnast, at \u00f8ll sli\u0301k hugt\u00f8k mennast vi\u00f0 ti\u0301\u00f0ini, kanska ver\u00f0a tey meira specialisera\u00f0, kanska ver\u00f0a tey heldur ru\u0301mligari. Fara vit 40-50 a\u0301r aftur i\u0301 ti\u0301\u00f0ina, so iva\u00f0ist eingin i\u0301, at andalig umsorgan snu\u0301\u00f0i seg um a\u0301tru\u0301na, um b\u00f8n og sa\u0301lmar og bi\u0301bliulesna\u00f0 og leiklutin hja\u0301 presti ella \u00f8\u00f0rum a\u0301tru\u0301na-umbo\u00f0um, men solei\u00f0is er ta\u00f0 ikki longur: Nu\u0301 fevnir hugtaki\u00f0 \u201candalig umsorgan\u201d um alt ta\u00f0, sum ikki specifikt er uppga\u0301van hja\u0301 professionellum heilsustarvsfo\u0301lki. Fara vit 4\u2013500 a\u0301r aftur i\u0301 ti\u0301\u00f0ina, solei\u00f0is sum Troels Lund ly\u0301sir st\u00f8\u00f0una i\u0301 bo\u0301kaverkinum \u201cDagligt liv i Norden\u201d, so la\u0301 tann doyggjandi i\u0301 eini song i\u0301 ti\u0301 st\u00f8rsta ru\u0301minum i\u0301 hu\u0301sinum, umgivin \u00e6tt og vinum, sum skiftust um at vaka yvir og vi\u00f0 ti\u0301 doyggjandi. Sum eitt ta\u00f0 fyrsta sendu tey bo\u00f0 eftir presti, sum troysta\u00f0i vi\u00f0 skriftini, vi\u00f0 b\u00f8n og sa\u0301lmasangi, og sum to\u0301k tann sju\u0301ka til altars. Si\u0301\u00f0ani slapp l\u00e6knin framat vi\u00f0 ti\u0301, sum hann var f\u00f8rur fyri at linna vi\u00f0. Sum ein prestur ta\u0301 seg\u00f0i fra\u0301 eini konu, sum eftir at hava veri\u00f0 til altars, seg\u00f0i: \u201cNu\u0301 havi eg tosa\u00f0 vi\u00f0 Gu\u00f0, nu\u0301 kunnu tit senda bo\u00f0 eftir doktaranum!\u201d Ta\u00f0 ber kanska til at siga, at aftana\u0301 at tann \u00f8vuta ra\u00f0fylgjan leingi var ra\u0301\u00f0andi, var so spurt, hvat vit kunnu gera vi\u00f0 teir spurningarnar um tru\u0301gv, um Gu\u00f0, um tilveruna, o.a. sum eisini kunnu stinga seg upp til endans."}, {"text_idx": "#000021", "text": "Ta\u00f0, sum er av allarst\u00f8rsta ty\u0301dningi hja\u0301 \u00f8llum, sum eru um fo\u0301lk til endans, er at minnast til, at vit altso eru LIVANDI li\u0301ka til ta si\u0301\u00f0stu l\u00f8tuna. Ta\u00f0 KANN vera, men ta\u00f0 er ikki vist(!), at vit/sju\u0301klingurin/ tann doyggjandi so sma\u0301tt hava fata\u00f0, at ta\u00f0 einki nyttar at hugsa fleiri a\u0301r fram i\u0301 ti\u0301\u00f0ina, kanska bara eitt a\u0301r, ein ma\u0301na\u00f0a, eina viku, ein dag, og so hava vit kanska okkurt ynski um, hvat vit kundu hugsa\u00f0 okkum at bru\u0301kt a\u0301ri\u00f0, ma\u0301na\u00f0in, vikuna ella dagin til. Vit hava ju\u0301 fr\u00e6lsi til at bru\u0301ka ta\u00f0 li\u0301vi\u00f0 og ta ti\u0301\u00f0ina, vit hava fingi\u00f0, og harvi\u00f0 hava vit eisini a\u0301byrgdina av, at vit bru\u0301ka li\u0301v okkara v\u00e6l. Ta\u00f0 kann gott vera ein l\u00e6tti og broyta vo\u0301nina at vi\u00f0urkenna at nu\u0301 er ikki meira at stri\u0301\u00f0ast fyri ella vi\u00f0. Ho\u0301ast dey\u00f0in kanska er komin n\u00e6rri, so elska vit framvegis okkara n\u00e6stu og ta\u00f0, tey hava at ty\u0301\u00f0a fyri okkum. Vit hugsa um tey og um, hvussu ta\u00f0 man gangast hja\u0301 teimum, b\u00e6\u00f0i nu\u0301 og hvussu ta\u00f0 so man fara at gangast teimum, ta\u0301 vit ikki eru har longur. Vit vo\u0301na teirra vegna. Kanska er ta\u00f0 okkurt, vit vilja siga teimum, eggja teimum til. Okkurt, vit skulu takka teimum fyri. Ella bi\u00f0ja um fyrigeving fyri. \u00d8ll vo\u0301na vit at sleppa undan at pi\u0301nu, ta\u0301 vit skulu hi\u00f0ani, summi kanska gle\u00f0a seg til at si\u0301ggja tey av si\u0301num, sum eru farin undan, aftur, ella si\u0301ggja fram til at sleppa heim til Gu\u00f0s ella bara burtur u\u0301r einum li\u0301vi, sum eisini kann kennast tungt og m\u00f8\u00f0samt og pi\u0301nufult."}, {"text_idx": "#000031", "text": "Onkur hevur sagt ta\u00f0 solei\u00f0is, at sa\u0301larr\u00f8kt er at ganga eitt petti av Gu\u00f0s vegi vi\u00f0 einum medmenniskja, og onkur annar hevur sagt, at i\u0301 hesum f\u00f8rinum er presturin Gu\u00f0s go\u0301lvma\u0301tta: Her kanst tu\u0301 turka alt ta\u00f0 av t\u00e6r, sum pi\u0301nir teg! Ta\u00f0 skal i\u0301 minsta lagi vera eitt sta\u00f0, tu\u0301 ikki skalt vera einsam\u00f8ll vi\u00f0 undarligum ella \u201cforbodnum\u201d kenslum ella hugsanum. \u2013 Og ta\u00f0 er naka\u00f0 r\u00e6tt i\u0301 \u00f8llum sovor\u00f0num formuleringum: Uppga\u0301van i\u0301 sa\u0301larr\u00f8ktini er at fylgjast vi\u00f0 ti\u0301 einstaka menniskjanum okkurt petti av vegnum, sum vi\u00f0komandi kanska ikki orkar at ganga einsamallur."}, {"text_idx": "#000033", "text": "Fyrimyndin eisini fyri sa\u0301larr\u00f8ktini i\u0301 dag liggur i\u0301 skriftarma\u0301linum. Ta\u00f0 rituali\u00f0 kenna vit i\u0301 dag kanska best fra\u0301 filmum, har vit i\u0301 onkrari kato\u0301lskari kirkju si\u0301ggja tey sma\u0301u ru\u0301mini, har fo\u0301lk ja\u0301tta si\u0301nar syndir fyri einum presti, sum so gevur teimum Gu\u00f0s fyrigeving. I\u0301 okkara luthersku si\u00f0venju er eingin millumma\u00f0ur millum Gu\u00f0 og menniskjur, har er skriftarma\u0301li\u00f0 ein t\u00e6nasta millum br\u00f8\u00f0ur, millum limir a\u0301 sama likami, millum \u00f8ll doypt, og fyrigevingin er sum a\u0301\u00f0ur alti\u0301\u00f0 Gu\u00f0s egna. Ta\u00f0 er \u2013 ella kann vera \u2013 ein samr\u00f8\u00f0a millum tveir li\u0301kaverdar partar, prestin og tann, sum kemur til hansara. Men um tann einstaki ikki sja\u0301lvur hevur bru\u0301k fyri ju\u0301st ti\u0301, so er ta\u00f0 als ikki ney\u00f0ugt at skula pensla si\u0301nar syndir u\u0301t fyri presti, t\u00e6r kunnu saktans ver\u00f0a verandi millum Gu\u00f0 sja\u0301lvan og menniskjurnar, og so ber v\u00e6l til at fara til ta\u00f0 almenna skriftarma\u0301li\u00f0, sum er i\u0301 okkara kirkjum i\u0301 sambandi vi\u00f0 gu\u00f0st\u00e6nastur og oftast i\u0301 samband vi\u00f0 altargongd. At bru\u0301ka hendan m\u00f8guleikan hevur alti\u0301\u00f0 veri\u00f0 skilt sum at fara v\u00e6l u\u0301r hesi ver\u00f0..."}, {"text_idx": "#000034", "text": "Li\u0301kalei\u00f0is vi\u00f0 ti\u0301 ritualinum, sum i\u0301 kirkjuni eitur altarsins sakramenti ella kv\u00f8ldma\u0301lti\u0301\u00f0in."}, {"text_idx": "#000037", "text": "Marjun B\u00e6k, fyrrverandi so\u0301knarprestur og limur i\u0301 Etiska ra\u0301\u00f0num, L\u00f8ksh\u00f8ll 6. november 2019"}, {"text_idx": "#000038", "text": "Marjun B\u00e6k,limur i\u0301 Etiska ra\u0301\u00f0num"}, {"text_idx": "#000040", "text": "Etiska ra\u0301\u00f0i\u00f0 leitar eftir h\u00f8li11. september 2023\nUppt\u00f8kur av ra\u0301\u00f0stevnu um fosturt\u00f8ku26. juni 2023\nRa\u0301\u00f0stevna um fosturt\u00f8ku14. april 2023\nRegin Berg ny\u0301ggjur fakligur skrivari hja\u0301 Etiska ra\u0301\u00f0num26. januar 2023\nSkrivari til Etiska ra\u0301\u00f0i\u00f020. december 2022\nNy\u0301valda Etiska ra\u0301\u00f0i\u00f0 fari\u00f0 til verka4. oktober 2022"}]